การควบคุมภายใน

คณะกรรมการ และคณะกรรมการบริหารของบริษัท
ได้ให้ความสำคัญต่อระบบการควบคุมภายในอย่างต่อเนื่อง โดยมุ่งเน้นให้บริษัท
มีระบบการควบคุมภายในที่เพียงพอ และเหมาะสมกับการดำเนินธุรกิจของบริษัท
เพื่อประสิทธิภาพสูงสุดในการบริหารงาน ตลอดจนการดูแลทรัพย์สิน
การลดความผิดพลาดและความเสียหายที่อาจเกิดขึ้นกับบริษัท การจัดการด้านการเงิน
การบริหารความเสี่ยง การจัดการ และการรักษาความปลอดภัยของข้อมูล
และระบบเทคโนโลยีสารสนเทศ และการกำกับดูแลการปฏิบัติงาน การปฏิบัติตามกฎระเบียบ
และข้อบังคับต่างๆ ของหน่วยงานต่างๆ
เพื่อให้เกิดความมั่นใจได้อย่างสมเหตุสมผลว่าการดำเนินธุรกิจของบริษัท
จะสามารถบรรลุวัตถุประสงค์ สามารถสร้างมูลค่าเพิ่มสูงสุดได้ในระยะยาว
โดยสรุปการประเมินระบบควบคุมภายใน ได้ดังนี้

1. สภาพแวดล้อมการควบคุม

-   บริษัทมีการกำหนดเป้าหมายการดำเนินธุรกิจที่ผ่านการพิจารณาโดยคณะกรรมการบริษัทที่ชัดเจน
    และวัดผลได้อย่างเป็นรูปธรรม เพื่อใช้เป็นแนวทางในการปฏิบัติงานของพนักงาน

-   บริษัทได้จัดโครงสร้างขององค์กรและสายงานบังคับบัญชาที่ชัดเจนและเหมาะสม
    มีการมอบอำนาจหน้าที่และความรับผิดชอบเป็นลายลักษณ์อักษร พนักงานทุกคนทราบถึงบทบาท
    อำนาจ หน้าที่ และความรับผิดชอบ รวมทั้งตระหนักถึงหน้าที่ความรับผิดชอบของตน

-   บริษัทได้ให้ความสำคัญต่อความซื่อสัตย์และจริยธรรมในการดำเนินธุรกิจ
    โดยกำหนดเป็นนโยบายและระเบียบปฏิบัติอย่างเป็นลายลักษณ์อักษร
    โดยแยกจริยธรรมในแต่ละหมวดหมู่ดังนี้

    -   จริยธรรมทางธุรกิจของบริษัท

    -   จรรยาบรรณของผู้บริหาร

    -   จรรยาบรรณของพนักงาน

2. การประเมินความเสี่ยง

ฝ่ายบริหารมีการระบุความเสี่ยงทั้งจากปัจจัยภายในและภายนอกที่อาจมีผลกระทบต่อการบรรลุวัตถุประสงค์ขององค์กร
บริษัทมีการวิเคราะห์ความเสี่ยงและการบริหารความเสี่ยงที่เหมาะสม
รวมถึงการติดตามผลให้มีการปฏิบัติตามมาตรการที่กำหนดไว้

3. กิจกรรมการควบคุม

บริษัทมีกิจกรรมควบคุมที่เหมาะสมเพียงพอและมีประสิทธิผล โดยกำหนดให้มีนโยบาย อำนาจอนุมัติ
(Level Authorization) และระเบียบปฏิบัติเป็นลายลักษณ์อักษรระบุการดำเนินงาน
มีการสอบทานรายงานทางการเงินและรายงานผลการดำเนินงานที่มิใช่ทางการเงินโดยฝ่ายบริหารและคณะกรรมการตรวจสอบ
มีการแบ่งแยกหน้าที่ความรับผิดชอบเพื่อตรวจสอบซึ่งกันและกัน
การกำหนดขอบเขตอำนาจหน้าที่และวงเงินอำนาจอนุมัติในแต่ละระดับไว้เป็นลายลักษณ์อักษร
มีการจัดทำเอกสารหลักฐานที่เอื้ออำนวยให้มีการแบ่งส่วนและบุคคลผู้รับผิดชอบ
เพื่อให้มั่นใจว่าระบบการบริหารความเสี่ยง ระบบควบคุมภายใน
และกระบวนการกำกับดูแลกิจการของบริษัท ได้จัดให้มีขึ้นอย่างเพียงพอ
มีประสิทธิภาพตรงตามวัตถุประสงค์ของบริษัทที่วางไว้

4. สารสนเทศและการสื่อสาร

บริษัทมีการพัฒนาระบบสารสนเทศและระบบข้อมูลอย่างต่อเนื่อง มีการจัดทำข้อมูลที่สำคัญต่างๆ
อย่างเพียงพอที่จะใช้ในการตัดสินใจ
การพิจารณารายงานการประชุมของคณะกรรมการมีการบันทึกสรุปความเห็นของกรรมการ
มีการจัดเก็บเอกสารเป็นหมวดหมู่
การบันทึกบัญชีได้ปฏิบัติตามนโยบายบัญชีตามหลักการบัญชีที่รับรองทั่วไปและเหมาะสมกับลักษณะธุรกิจของบริษัท
นอกจากนี้บริษัท มีระบบข้อมูลสารสนเทศที่เกี่ยวเนื่องกับการปฏิบัติงาน
การรายงานทางการเงินและการดำเนินงาน
การปฏิบัติตามนโยบายและระเบียบปฏิบัติต่างๆที่ใช้ในการควบคุมและดำเนินกิจกรรมขององค์กร
เพื่อให้มั่นใจว่าสารสนเทศและการสื่อสารทั้งภายในและภายนอกองค์กร
สามารถทำให้องค์กรบรรลุวัตถุประสงค์และเป้าหมาย

5. การติดตามและประเมินผล

บริษัทมีระบบการติดตามผลการดำเนินงาน โดยคณะกรรมการบริษัท
ได้เปรียบเทียบผลการดำเนินงานว่าเป็นไปตามเป้าหมายที่กำหนดอย่างสม่ำเสมอ
มีหน่วยงานตรวจสอบภายในรายงานต่อคณะกรรมการตรวจสอบ
โดยมีการตรวจสอบการปฏิบัติตามระบบการควบคุมภายในที่วางไว้

คณะกรรมการบริษัท พิจารณาแล้วมีความเห็นเป็นเอกฉันท์ว่า บริษัท
มีระบบการควบคุมภายในและการตรวจสอบภายในที่เพียงพอและเหมาะสมแล้ว